
Breytingar á RHLÖ
Sent til verkefnastjórnar um heildarendurskoðun á þjónustu við eldra fólk.
Rannsóknastofu Háskóla Íslands og Landspítala (RHLÖ) hefur borist erindi frá aðgerðahópi á vegum félags- og vinnumálaráðuneytis og heilbrigðisráðuneytis þar sem óskað er eftir útfærslu á leiðum til að styrkja stofuna til að sinna verkefnum á sviði nýsköpunar, þróunar og rannsókna í öldrunarfræðum og öldrunarþjónustu. Undir sjöunda lið í þingsályktun um framtíðarskipan í málefnum eldra fólks sem samþykkt var 15. júní 2022 segir að Rannsóknarstofa Háskóla Íslands og Landspítala í öldrunarfræðum verði efld og falin verkefni til nýsköpunar, þróunar og rannsókna á sviði öldrunarfræða og öldrunarþjónustu. Þessi mál hafa verið rædd í stjórn RHLÖ sem hér segir.
Málefni til umræðu á stjórnarfundi
Með hliðsjón af þessum samskiptum er mikilvægt að stjórn RHLÖ skýri fyrir sér hvernig hún vill koma að þessum málum. Hér á eftir fara nokkrar hugmyndir sem ræddar hafa verið á stjórnarfundi.
1. Heiti stofunnar

Umræða hefur farið fram um umfang stofunnar og heiti samfara útvíkkaðri starfsemi sem tekur til nýsköpunar, þróunar og rannsókna. Heiti sem nefnd hafa verið eru:
Rannsókna- þróunar- og nýsköpunarstofa (eða miðstöð) í öldrunarfræðum
Þróunarmiðstöð (stofa) í öldrunarfræðum
Rannsókna- og nýsköpunarmiðstöð (stofa) í öldrunarfræðum
Nefnt hefur verið að setja stofnanir með – t.d. háskólanna og/eða þjónustueiningar, en það gæti orðið dálítið flókið.
Niðurstaða stjórnar er að hið nýja nafn verði Miðstöð í öldrunarfræðum. 
2. Heimili stofunnar

Stjórnin telur eðlilegt að stofan verði staðsett innan Háskóla Íslands með sterk tengsl við aðrar háskólastofnanir og heilbrigðisstofnanir eins og Landspítala, öldrunarstofnanir og Heilsugæsluna. Stjórnin hefur rætt sín á milli að einnig komi til greina að stofan hafi aðsetur við Landspítalann.
3. Starfsemi stofunnar

Í meginatriðum er rætt um þríþætta skiptingu á verkefnum hinnar nýju stofu.
Söfnun og varðveisla gagna sem tengjast aðstæðum eldra fólks
Hér er hugsunin að safna saman gögnum um  heilsufar og líðan eldra fólks, aðstæður þess, m.a. húsnæði, möguleika til að komast um og formlegan og óformlegan stuðning. Með því að hafa góðan aðgang að slíkum gögnum aukast möguleikar á að greina og fylgjast með stöðu eldra fólks á Íslandi í rauntíma. Hér mætti t.d. benda á gögn úr interRAI mælingum á Íslandi sem safnað er með reglulegum hætti, en mætti nýta mun meira en gert er. Auk interRAI samstarfsins má finna ýmsar aðrar alþjóðlegar stofnanir sem vinna að vistun og úrvinnslu gagna, auk Félagsvísindastofnunar og Hagfræðistofnunar HÍ sem safnað hafa gögnum um hag eldra fólks á Íslandi. Augljóslega er mikilvægt að vinna með þeim stofnunum í framtíðinni.
Rannsóknir
Hér er vísað til klínískra rannsókna líkt og hafa verið stundaðar við RHLÖ um árabil. Stofnaðir hafa verið rannsóknarhópar í tengslum við interRAI gögn, SPRINTT rannsóknina, samstarf við Íslenska erfðagreiningu og nýtingu á gögnum frá Hjartavernd. Rannsóknir á sviði næringarfræði voru áberandi sem og rannsóknir sem tengjast byltum og byltuvörnum hafa einnig verið mikilvægur þáttur í starfseminni. Unnið hefur verið að þýðingu á nýju interRAI mælitæki (interRAI-ScaN) sem beinist að heilsufari og þörfum óformlegra umönnunaraðila. Í mars á næsta ári hefst gagnasöfnun þar sem listinn verður lagður fyrir óformlega umönnunaraðilar fólks sem nýtur heimahjúkrunar hjá Heimahjúkrun höfuðborgarsvæðisins og niðurstöðurnar verða bornar saman við heildrænt heilsufarsmat notenda. Annað interRAI (post acute care) verkefni beinist að greiningu á öldrunarheilkennum meðal sjúklinga sem leggjast inn á L2 á Landakoti.
Brýnt er að styrkja tengslin milli þeirra aðila sem stunda rannsóknir á sviði öldrunarfræða á Íslandi. Sjá má fyrir sér að innan útvíkkaðrar stofnunar verði öflug heimasíða með upplýsingum um rannsóknahópa, haldnar verði reglulegar málstofur og jafnvel sameiginleg námskeið.

Nýsköpun og þróun
Undir þessum lið myndi áherslan beinast að nærumhverfi aldraðra og þróun þjónustu í samvinnu við heilbrigðisstofnanir. Þetta svið er enn ómótað.

4. Fjárhagsáætlun fyrir hina nýju stofnun

Vinna við fjárhagsáætlun er stutt á veg komin.
Húsnæði
Rannsóknastofa Háskóla Íslands og Landspítala í öldrunarfræðum hefur verið til húsa á Landakoti. Stofan var til húsa á fimmtu hæðinni, en í kórónaveirufaraldrinum var það húsnæði tekið undir klínískt starf, en stofan flutt í turnherbergi á 6. hæð. Það húsnæði reyndist hins vegar óhentugt og því hafa forsendur breyst þannig að doktorsnemendur kjósa að vinna frekar hjá sínum deildum þar sem þeir fá aðstöðu. Þó skal tekið fram að það er enn áhugi fyrir því að skapa aðstöðu fyrir doktorsnema og gesti. Miðast húsnæðisþörfin því við aðstöðu fyrir rannsakendur, m.a. doktorsnemendur, fundaraðstöðu og vinnuaðstöðu fyrir sérfræðinga og stjórnendur sem koma til með að vinna við stofuna. Til að byrja með myndi það vera framkvæmdastjóri/forstöðumaður og sérfræðingur á sviði öldrunarrannsókna. Umræða um húsnæði er varla hafin.
Gerð heimasíðu
Ef stofan verður samstarfsvettvangur margra aðila sem koma að þróun, nýsköpun og rannsóknum á sviði öldrunarþjónustu má reikna með að öflug heimasíða verði lykilatriði.

Daglegt starf og umsýsla 
Verkefnastjóri við RHLÖ hefur sinnt fjölbreyttum verkefnum sem mikilvægt er að haldi áfram. Hér má nefna skipulagningu fræðslufyrirlestra, fræðsludags, viðhald fésbókarsíðu og heimasíðu við Landspítalann, samskipti við ýmsa aðila, gerð ársskýrslu og frágang ársreiknings. 
Upplýsingasvið LSH hefur styrkt rannsóknarstofuna þegar kemur að því að hanna auglýsingar, útbúa logo, auglýsa viðburði, taka upp viðburði (streymi) og með vefsíðugerð en vefsíðan er uppfærð af vefritstjóra LSH í samræmi við tillögur verkefnastjóra. Í þessum þáttum felst talsverður kostnaður. Því væri það mikill hagur fyrir rannsóknarstofuna að tengjast áfram LSH. 

Stöðugildi
Vinna við útfærslu á störfum innan stofunnar er stutt á veg komin, en þó verður þörf fyrir að minnsta kosti tvö stöðugildi. 
Staða framkvæmdastjóra/forstöðumanns
Ætla má að framkvæmdastjóri hafi yfirumsjón með daglegu starfi stofunnar og tryggi að öllum verkefnum sé sinnt. Forstöðumaðurinn sér um gerð kostnaðaráætlana og fjárhagslega umsýslu stofunnar. Hér er átt við verkefni sem stofan tekur að sér að vinna, t.d. fyrir ráðuneytin. Framkvæmdastjórinn myndi vinna að framgangi rannsókna á sviði öldrunarfræða í samvinnu við Heilbrigðisvísindastofnun Háskóla Íslands. Í því felst m.a. öflugt alþjóðlegt rannsóknasamstarf. Framkvæmdastjórinn myndar sambönd við rannsakendur þar sem áherslusvið í rannsóknum verða mynduð og kynnt. Þessar upplýsingar koma fram á heimasíðu stofunnar. 
Staða sérfræðings
Ljóst er að auka þyrfti við stöðugildi innan stofunnar svo að markmið náist til dæmis við uppsetningu heimasíðu. Verkefnastjóri sér um samskipti við samstarfsaðila (viðhald og uppbygging tengslanets), ráðgjöf og stuðning við ný rannsóknarverkefni o.fl. tilfallandi verkefni eins og hefur verið. Sérfræðingurinn sér um skipulagningu á reglulegum málstofum meðal rannsakenda á sviði öldrunarfræða og skipulagningu fræðsluerinda til fagfólks þar sem nýjasta þekking og niðurstöður rannsókna eru kynntar.

